बुराड़ी के संत नगर स्थित घर में भाटिया परिवार के 11 लोगों की संदिग्ध हालात में मौत के बाद आज भी लोग डरे सहमे हैं। इसकी वजह है घर से बरामद डायरी में लिखी गईं बातें। डायरी में लिखा है कि 11 दिन बाद वे फिर लौटेंगे। हालांकि, दैनिक जागरण से बातचीत में भाटिया परिवार के बड़े बेटे दिनेश ने घर में भूत-प्रेत की बात को सिरे से खारिज किया है। उनका कहना है कि यह लोगों की कल्पना की उपज है। वह इसी घर में रहेंगे। पुलिस की थ्योरी के अनुसार, इस घटना को सामूहिक आत्महत्या माना जा रहा है, लेकिन दिनेश का आज भी मानना है कि परिवार के सदस्यों की हत्या की गई है। घटना के बाद भाटिया परिवार में दिनेश एकमात्र बेटे बचे हैं। वह परिवार के साथ राजस्थान में रहते हैं। वह सिविल कांट्रैक्टर हैं और उनकी पत्नी भी वहीं सरकारी शिक्षिका हैं। दिनेश ने बताया कि भूत-प्रेत की बातें बकवास है। वर्तमान में राजस्थान में परिजनों का श्रद्ध कर्म चल रहा है। वह 13 जुलाई के बाद दिल्ली आएंगे और उसी घर में रहेंगे, ताकि लोगों में भ्रम दूर हो सके।